**Štatút projektu Deti pre Bratislavu**

**I. Vyhlasovateľ projektu**

1. Vyhlasovateľom projektu Deti pre Bratislavu (ďalej len „**projekt**“) je **Hlavné mesto Slovenskej republiky Bratislava**, so sídlom Primaciálne nám. č. 1, 814 99 Bratislava, zastúpené Ing. arch. Matúšom Vallom, primátorom, IČO: 00 603 481 (ďalej len „**Vyhlasovateľ**“).

**II. Účel a predmet projektu**

1. Účelom projektu je podpora vzdelávania detí zo základných škôl, základných umeleckých škôl, centier voľného času a občianskych združení zameriavajúcich sa na vzdelávanie detí a mládeže, na území Bratislavy v oblasti životného prostredia, solidarity, kultúry ako i tém týkajúcich sa udržateľného rozvoja mesta a spoločnosti. Vzdelávanie je realizované formou workshopov.
2. Zámerom projektu je súčasne aj vzdelávanie v oblasti prípravy, tvorby a realizácie projektov, v oblasti projektového manažmentu a plánovania.
3. Workshopy sú zamerané na dva tematické okruhy: (i) ekológia a verejný priestor a (ii) kultúra a solidarita. Súčasťou vzdelávania formou workshopov je zároveň spôsob prípravy projektového zámeru, plánu jeho realizácie a stanovenie rozpočtu. Sústava uvedených workshopov tvorí tzv. workshopové pásmo, ktorým účastníkov projektu sprevádza Vyhlasovateľom pridelený mentor.
4. Pre rok 2023 je naplánované jedno celodenné workshopové podujatie. Vyhlasovateľ môže na základe vlastného rozhodnutia a na základe oprávnenej žiadosti žiadateľa počet workshopov prispôsobiť počtu oprávnených žiadateľov.
5. Doba trvania projektu je stanovená od 11.09.2023 do 16.12.2023.

**III. Prihlásenie do projektu**

1. Do projektu sú oprávnení prihlásiť sa výlučne žiaci základných škôl, centier voľného času a vzdelávacích inštitúcií vedených občianskymi združeniami na území Bratislavy (ďalej len „**vzdelávacia inštitúcia**“). Za každú vzdelávaciu inštitúciu sa môžu do projektu prihlásiť maximálne dva tímy, a to jeden za prvý (1.) stupeň a jeden za druhý (2.) stupeň. Tím musí byť zložený minimálne zo štyroch (4) žiakov a jedného (1) pedagóga (ďalej len „**akčný tím**“). Akčný tím môže tvoriť aj celá trieda. Akčný tím môže byť rovnako tvorený žiakmi z viacerých tried v rámci daného stupňa.
2. Akčný tím prihlasuje do projektu vzdelávacia inštitúcia prostredníctvom (i) vyplnenia prihlášky, ktorá bude zverejnená na webovej stránke www.detiprebratislavu.sk a (ii) prihlasovacieho emailu, ktorý akčný tím pošle na adresu detiprebratislavu@bratislava.sk. Aby bol akčný tím zaradený do výberového procesu projektu, je nutné splniť kumulatívne obe uvedené podmienky (i) a (ii).
3. Každý z akčných tímov sa prihlasuje v rámci jedného z tematických okruhov (i) ekológia a verejný priestor a (ii) kultúra a solidarita. Zvolenú kategóriu je akčný tím povinný uviesť v prihláške svojho tímu do projektu.
4. Prihláška každého z akčných tímov bude posudzovaná hodnotiacou komisiou zloženou z odborných zamestnancov magistrátu, ktorej posudok bude základným kritériom pre prijatie do projektu. V tomto zmysle prebieha súťaž o finančnú odmenu už na začiatku projektu, avšak pre získanie odmeny je potrebné splniť aj iné podmienky (viď článok IV. bod 4. a článok IV. bod 5 štatútu). Hodnotená časť prihlášky akčného tímu by mala obsahovať (i) základný opis projektového zámeru, s ktorým sa akčný tím uchádza o účasť v projekte, (ii) opis motivácie zúčastniť sa na projekte a (iii) potenciálny prínos nápadu pre okolie školy, mestskú časť, mesto či lokálnu komunitu.
5. Kapacita na zapojenie do projektu je obmedzená; do projektu bude zaradených maximálne desať (10) akčných tímov. Poradie prijatých akčných tímov do projektu bude vytvorené na základe vyhodnotenia obsahu prihlášky hodnotiacou komisiou. Cieľom hodnotiaceho procesu bude určiť, ktoré z prihlásených akčných tímov a ich prihlásených projektových zámerov sú pre projekt Deti pre Bratislavu najvhodnejšie. Čas podania prihlášky alebo odoslanie prihlasovacieho emailu sa nezohľadňuje.
6. Akčné tímy sa budú môcť prihlasovať do projektu od 11.09.2023 do 22.09.2023.

**IV. Podmienky a pravidlá projektu**

1. Po zaslaní a následnom vyhodnotení prihlášky hodnotiacou komisiou bude vyhlasovateľ kontaktovať akčné tímy a zašle im harmonogram konania workshopov. Počet účastníkov na workshope závisí od počtu členov akčného tímu. Tematický workshop je určený pre jeden akčný tím na základe predchádzajúceho výberu.
2. Workshopy sa budú realizovať v celodennom formáte dňa 10.10.2023. Čas, miesto a tému workshopu upresní vyhlasovateľ a oznámi ich vybraným akčným tímom v priebehu projektu.
3. Po absolvovaní jednotlivých workshopov v rámci workshopového pásma budú môcť členovia akčných tímov odovzdať získané vedomosti svojim spolužiakom.
4. Podmienkou priznania nároku na finančnú odmenu (cenu) zúčastnenému akčnému tímu je účasť na všetkých určených workshopoch.
5. Podmienkou priznania nároku na finančnú odmenu (cenu) je zároveň vypracovanie, prezentovanie a odovzdanie výstupu vyhlasovateľovi projektu najneskôr do 10.11.2023. Výstupom projektu je projektový zámer v stanovenej štruktúre.
6. Pri vytváraní výstupu sa musí dôraz klásť na vklad a zapojenie žiakov, t. j. cieľom vytvorenia výstupu je zapojiť žiakov do vytvorenia projektového zámeru a to čo najväčšou možnou mierou.
7. Forma projektového zámeru môže byť súbežne so stanovenou písomnou štruktúrou tiež audiovizuálna, výtvarná, textová alebo fyzická (napríklad model).
8. Na záver projektu Deti pre Bratislavu sa uskutoční prezentačný deň, v priebehu ktorého jednotlivé akčné tímy odprezentujú hodnotiacej komisii výstupy svojej práce v rámci workshopových pásiem a výsledok práce s tútorom. Prezentácie budú prebiehať v predposlednom týždni realizácie projektu.
9. Odovzdanie výstupu je možné nasledujúcimi spôsobmi:
   1. Elektronicky na e-mailovú adresu: detiprebratislavu@bratislava.sk;
   2. Poštou na adresu: Primaciálne námestie č. 1, 814 99 Bratislava. Na obálku je potrebné uviesť: oddelenie, Projekt Deti pre Bratislavu, NEOTVÁRAŤ; osobne
   3. Osobne na adrese: **Oddelenie školstva, športu a mládeže, Hlavné mesto SR Bratislava, Primaciálne nám. 1, 814 99 Bratislava** (v tomto prípade je potrebné dohodnúť si stretnutie vopred. Kontakt: detiprebratislavu@bratislava.sk).
   4. Výstup je možné nahrať na úložisko, musí byť ale dostupné vyhlasovateľovi.
10. Zapojením do projektu dáva akčný tím súhlas s tým, že vyhlasovateľ použije výstup na ďalšiu propagáciu projektu a šírenie osvety o tzv. neviditeľných skupinách obyvateľstva pre širokú verejnosť.
11. Vyhlasovateľ si vyhradzuje právo vyradiť z projektu osoby, ktoré:
    1. uvedú nesprávne, chybné, klamlivé údaje pri registrácii do projektu;
    2. ak bude projekt viditeľne realizovaný bez výrazného zapojenia detí, primárne za účasti dospelých – rodičov, alebo učiteľov, ktorých účasť je mienená výhradne ako pomoc, či podpora.

* 1. **V. Finančná odmena**

1. Vyhlasovateľ na účel finančnej odmeny pre akčné tímy vyčlenil sumu minimálne 20 000,- €. Výška jednotlivej finančnej odmeny sa určí na základe počtu akčných tímov, ktorí splnia podmienky na získanie finančnej odmeny. Hodnota finančnej odmeny, ktorá bude jednotlivému akčnému tímu udelená na základe splnených kritérií v zmysle tohto štatútu, je stanovená minimálne vo výške 1 500,- €. V prípade alokácie zvyškových, respektíve dodatočných finančných prostriedkov je v rámci projektu možné navýšiť minimálnu sumu odmeny pre účastníkov.
2. Vyhlasovateľ je oprávnený súčasne v prípade alokácie dodatočných finančných prostriedkov, ak tak uzná za vhodné, udeliť mimoriadnu cenu akčnému tímu alebo tímom.
3. Finančná odmena bude vyplatená na základe zmluvy uzavretej medzi vyhlasovateľom a školou, školským zariadením či inou vzdelávacou inštitúciou príslušného akčného tímu.

**VI. Záverečné ustanovenia**

1. Tento štatút sa stáva účinným dňom jeho zverejnenia na internetovej stránke vyhlasovateľa: https://www.detiprebratislavu.sk/.
2. O akýchkoľvek námietkach účastníkov projektu rozhoduje s konečnou platnosťou vyhlasovateľ.

V Bratislave, dňa 07.09.2023